Un altri scrit, dopo "La colonie", che al vûl fâ rifleti su la situazion politiche e sociâl in Friûl.
Il
Friûl tra conflit invisibil e alienazion
1. Ce che al è nol
è, se no si fevele
Une
des grandis scuviertis de comunicazion di masse, doprade cun cussience di ducj
i centris di podê, e je che te opinion publiche e tal imagjinari coletîf i
fenomens no son sintûts daûr dal lôr pês obietîf su la societât, ma daûr di
trop e di cemût che si fevele di lôr.
In
altris peraulis nol è impuartant che alc al esisti pardabon: se si fevele di
une robe come se e fos vere, chê e je; se si fevele di une robe come se e fos
false, o ancjemò miôr no si fevele di jê, alore no esist.
Cussì,
cemût che si sa di dopo mai, cui che al à in man la comunicazion di masse (fate
di gjornâi, televisions, radios, rivistis, libris e in dì di vuê ancje internet...),
al à in man lis brenis par menâ la int dulà che al à voie: par un tant al è
fondamentâl, par une democrazie vere, che e sedi une pluralitât di informazion.
In
Italie, paîs des grandis concentrazions mediatichis e editoriâls in pocjis
mans, il probleme al è fuart e dispès al à metût in pinsîr ancje osservadôrs
internazionâi.
Ma une
situazion ancjemò plui assolude di informazion, o miôr di disinformazion,
unilaterâl, e je stade par desenis di agns chê su la situazion linguistiche in
Italie, stant che lis concezions nazionalistis risorzimentâls, in maniere
avonde curiose, a àn infetât in sostance ducj i partîts politics talians, un
pôcs par convinzion, un pôcs par convenience, un pôcs par pôre di jessi acusâts
di disfatisim e antipatriotisim o fintremai di tradiment.
fur_Latn mlt_Latn fur_Latn fur_Latn fur_Latn fra_Latn fur_Latn fur_Latn fur_Latn fur_Latn srd_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn srd_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn